ཡིན་ཡང་ཝེ་ཅིན་ཧྲིན་གྱི་ཡི་གེ་འདིས་རྒྱ་དམར་གྱིས་བོད་ལ་བཙན་འཛུལ་ཁྱུར་མིད་བཏང་བར་སྐྱོན་བརྗོད་གནང་མེད་ལ་དེ་བཞིན་བོད་མི་དམངས་ཀྱི་རང་ཐག་རང་གཅོད་ལ་བརྩི་འཇོག་ཀྱང་གནང་མེད།དེ་ལས་ལྡོག་སྟེ་ཁོའི་ཡི་གེའི་ནང་དུ་བོདཞི་བའི་བཅིངས་འགྲོལ་བྱེད་ཐབས་དེར་བཙན་དབང་འུ་ཐུག་དང་དུས་འགྱངས་དམག་ཇུས་ཀྱི་དོགས་པ་ཡོད་ན་ཡང་།ཏེང་ཞོ་ཕིང་དང་མའོ་ཙེ་ཏུང་སོགས་ཀྱིས་ཞི་བའི་བཅིངས་འགྲོལ་གདམ་གའི་གྲོས་ཐག་བཅད་པ་ནི་ཧ་ཅང་ཡང་དག་པ་ཡིན།ཝེ་ཅིན་ཧྲིན་གྱིས་ཏེང་ཞོ་ཕིང་ལ་སྐྱོན་འཛུགས་བྱེད་པ་ནི་རྒྱ་དམར་གྱིས་འུ་ཐུག་བཙན་དབང་གི་གྲོས་མོལ་རྫུན་བཟོས་བདེན་བསྒྱུར་དོན་དངོས་སུ་ལེགས་འགྲུབ་མ་བྱུང་བ་དེ་ཡིན།ཁོང་གི་སེམས་ཁྲལ་ནི་བོད་ཀྱི་གནད་དོན་གྱིས་ཁ་བྲལ་འགྲོ་རྒྱུ་སྟེ་འཕོ་འགྱུར་བྱུང་ནས་ཤུགས་རྐྱེན་ཐེབས་པ་ནི་མངའ་ཁོངས་སྤྱི་ལེ་གྲུ་བཞི་མ་ས་ཡ་༡དང་འབུམ་༢ཙམ་མིན།ཀྲུང་ཧྭ་དར་སྤེལ་གྱི་རྒྱལ་གཅེས་བརྩེ་སེམས་ནང་དུ་མགོ་འཁོར་བའི་སྐུ་ཞབས་ཝེ་ཅིན་ཧྲིན་གྱིས་འཛེམ་ཟོན་དང་གཡོ་འགེབས་སྤུ་ཙམ་མེད་པར་རྒྱ་དམར་གྱིས་བོད་ཁྱུར་མིད་བཏང་པ་ཧ་ཅང་ཡང་དག་ཡིན་པ།དེ་མ་ཟད་བོད་རྒྱ་ནག་གི་མངའ་ཁོངས་སུ་འཇོག་ཆེད་སྐབས་དེར་བཙོན་ལ་ཚུད་པའི་རྒྱ་ནག་གི་དམངས་གཙོ་ལས་འགུལ་གྱི་མེས་པོས་ཁོ་རང་གི་རང་དབང་བཙན་འཕྲོག་བྱས་པའི་སྲིད་དབང་སྒེར་འཛིན་པར་བོད་མི་ཇི་ལྟར་མུ་མཐུད་དུ་རྒྱ་ནག་གི་བཙོན་ཁང་ཆེན་མོའི་ནང་དུ་འཇུག་དགོས་པའི་འཐབ་ཕྱོགས་གཅིག་གྱུར་གྱི་ཐབས་ཇུས་རབ་དང་རིམ་པ་ཕུལ་ཡོད།